Document ID: 32013R1061

KOMISIJOS ĮGYVENDINIMO REGLAMENTAS (ES) Nr. 1061/2013
2013 m. spalio 29 d.
dėl leidimo naudoti Enterococcus faecium NCIMB 10415 preparatą kaip veršelių, ožiukų, kačių ir šunų pašarų priedą, kuriuo iš dalies keičiamas Reglamentas (EB) Nr. 1288/2004 (leidimo turėtoja - bendrovė „DSM Nutritional Products Ltd.“, atstovaujama „DSM Nutritional Products Sp. Z o. o“)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Minėto reglamento 10 straipsnyje numatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2);
(2)
neterminuotas leidimas naudoti Enterococcus faecium NCIMB 10415 preparatą pagal Direktyvą 70/524/EEB kaip veršelių pašarų priedą išduotas Komisijos reglamentu (EB) Nr. 1288/2004 (3), kaip paršavedžių pašarų priedą - Komisijos reglamentu (EB) Nr. 1200/2005 (4), kaip paršelių pašarų priedą - Komisijos reglamentu (EB) Nr. 252/2006 (5), kaip penimųjų kiaulių pašarų priedą - Komisijos reglamentu (EB) Nr. 943/2005 (6) ir kaip kačių ir šunų pašarų priedą - Komisijos reglamentu (EB) Nr. 102/2009 (7). Vėliau, vadovaujantis Reglamento (EB) Nr. 1831/2003 10 straipsnio 1 dalies b punktu, šis preparatas įtrauktas į pašarų priedų registrą kaip esamas produktas;
(3)
Komisijos įgyvendinimo reglamentu (ES) Nr. 361/2011 (8) šį preparatą taip pat leista naudoti mėsiniams viščiukams dešimt metų;
(4)
vadovaujantis Reglamento (EB) Nr. 1831/2003 10 straipsnio 2 dalimi kartu su minėto reglamento 7 straipsniu, buvo pateiktas prašymas iš naujo įvertinti Enterococcus faecium NCIMB 10415 preparatą kaip veršelių, kačių ir šunų pašarų priedą ir suteikti leidimą pagal to reglamento 7 straipsnį jį naudoti pagal naują paskirtį ožiukams ir priskirti jį priedų kategorijai „zootechniniai priedai“. Kartu su prašymu pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
(5)
Europos maisto saugos tarnyba (toliau - Tarnyba) 2013 m. sausio 29 d. (9) nuomonėse padarė išvadą, kad siūlomomis naudojimo sąlygomis Enterococcus faecium NCIMB 10415 preparatas nedaro nepageidaujamo poveikio gyvūnų sveikatai, žmonių sveikatai arba aplinkai ir kad jį naudojant pagerinamas auginti ir penėti skirtų veršelių galutinis svorio prieaugis ir (arba) dienos svorio prieaugis, ir kad tą pačią išvadą galima pritaikyti auginti ir penėti skirtiems ožiukams. Tarnyba taip pat pripažino, kad preparatas yra naudingas šunims, nes didina imunoglobulino (IgA) koncentraciją žarnyne arba serume. Tarnyba nemano, kad reikia nustatyti konkrečius stebėjimo po pateikimo rinkai reikalavimus. Be to, ji patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;
(6)
kadangi buvo pastebėtas nedidelis, bet reikšmingas poveikis kačių išmatų kokybei, jis buvo laikomas pakankamu patvirtinti jo veiksmingumą šiai gyvūnų rūšiai;
(7)
preparato Enterococcus faecium NCIMB 10415 vertinimas rodo, kad Reglamento (EB) Nr. 1831/2003 5 straipsnyje nustatytos leidimo išdavimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtą priedą;
(8)
suteikus naują leidimą pagal Reglamentą (EB) Nr. 1831/2003, reikėtų panaikinti Reglamentą (EB) Nr. 102/2009, o Reglamentą (EB) Nr. 1288/2004 - atitinkamai iš dalies pakeisti;
(9)
kadangi saugos sumetimais nebūtina neatidėliotinai taikyti leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Leidimas
Priede nurodytą preparatą, priklausantį priedų kategorijai „zootechniniai priedai“ ir funkcinei grupei „žarnyno floros stabilizatoriai“, leidžiama naudoti kaip gyvūnų pašarų priedą šio reglamento priede nustatytomis sąlygomis.
2 straipsnis
Reglamento (EB) Nr. 102/2009 panaikinimas
Reglamentas (EB) Nr. 102/2009 panaikinamas.
3 straipsnis
Reglamento (EB) Nr. 1288/2004 pakeitimas
Reglamento (EB) Nr. 1288/2004 I priede E 1705 įrašas, skirtas Enterococcus faecium NCIMB 10415, išbraukiamas.
4 straipsnis
Pereinamojo laikotarpio priemonės
Priede nurodytą preparatą, kiek tai susiję su jo naudojimu veršeliams, ir pašarus, kurių sudėtyje yra šio preparato, kurie buvo pagaminti ir paženklinti prieš 2014 m. gegužės 19 d. laikantis taisyklių, taikytų iki 2013 m. lapkričio 19 d., galima toliau pateikti rinkai ir naudoti, kol pasibaigs turimos atsargos.
Priede nurodytą preparatą, kiek tai susiję su jo naudojimu katėms ir šunims, ir pašarus, kurių sudėtyje yra šio preparato, kurie buvo pagaminti ir paženklinti prieš 2015 m. lapkričio 19 d. laikantis taisyklių, taikytų iki 2013 m. lapkričio 19 d., galima toliau pateikti rinkai ir naudoti, kol pasibaigs turimos atsargos.
5 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 29 d.

Labels: 0
3
17
6